b'\n_START_ARTICLE_\nMirko Derganc\n_START_SECTION_\n\xc5\xbdivljenje in delo\n_START_PARAGRAPH_\nMedicino je \xc5\xa1tudiral v Ljubljani in Zagrebu, kjer je 1938 diplomiral. Po kon\xc4\x8danem \xc5\xa1tudiju se je sprva kot volonter, nato pa kot asistent zaposlil na kirur\xc5\xa1kem oddelku ljubljanske bolni\xc5\xa1nice. Leta 1949 je postal docent, 1962 izredni in 1968 redni profesor na ljubljanski Medicinski fakulteti. Ustanovil in vodil je oddelek za plasti\xc4\x8dno in reparativno kirurgijo na kirurgi\xc4\x8dni kliniki v Ljubljani (1950-1976). Leta 1957 je sodeloval pri ustanovitvi Jugoslovanskega zdru\xc5\xbeenja za plasti\xc4\x8dno in maksilofacislno kirurgijo ter istega leta postal predsednik tovrstne sekcije pri Slovenskem zdravni\xc5\xa1kem dru\xc5\xa1tvu. Aktivno je sodeloval na jugoslovanskih in mednarodnih kongresih za plasti\xc4\x8dno kirurgijo in postal 1965 \xc4\x8dlan mednarodnega zdru\xc5\xbeenja za opekline. Objavil je vrsto znanstvenih, strokovnik in poljudnih \xc4\x8dlankov predvsem s podro\xc4\x8dja opeklin in rekonstruktivne kirurgije. Njegov u\xc4\x8dbenik Prva pomo\xc4\x8d. Priro\xc4\x8dnik za bolni\xc4\x8darje in sanitejce je iz\xc5\xa1el tudi v treh srbohrva\xc5\xa1kih izdajah; popravljena  izdaja u\xc4\x8dbenika Osnove prve pomo\xc4\x8di za vsakogar, pa je tudi do\xc5\xbeivela ve\xc4\x8d ponatisov._NEWLINE_Profesor Derganc je bil za\xc4\x8detnik plasti\xc4\x8dne kirurgije pri nas. Uvedel je nove metode zdravljenja opeklin in po\xc5\xa1kodb roke; mednarodno je znana njegova anatomska klasifikacija opeklin. Bil je \xc4\x8dastni \xc4\x8dlan Jugoslovanskega zdru\xc5\xbeenja za plasti\xc4\x8dno maksilofacialno kirurgijo Slovenskega zdravni\xc5\xa1kega dru\xc5\xa1tva. _NEWLINE_Leta 1979 je prejel Kidri\xc4\x8devo nagrado za \xc5\xbeivljenjsko delo na podro\xc4\x8dju plasti\xc4\x8dne kirurgije in zdravljenja opeklin ter na podro\xc4\x8dju prve pomo\xc4\x8di .'